73 sarnaqäwi: Qhip qhipa suma apnaqiri
JOSIASAX kimsaqallqu maranikïskänwa kunapachatï aynachankir pä tribun apnaqiripat utt’ayapxän ukhaxa. Marka apnaqañapatakix wawäskänwa. Ukatwa, apnaqañ qalltkän ukhaxa jilïrinakax yanapt’apxänxa.
Josiasax paqallq mara apnaqxäna ukhaw Jehová Diosan yanapt’apa thaqhäna. Suma apnaqirinakatwa yatiqasïna, Davitjam Josafatjam Ezequiasjamaw sarnaqäna. Waynitükasinwa, jan axsart’asa akham luräna.
Israelitanakax walja tiempow jan wali jaqinakjam sarnaqapxäna. Yaqha diosanakaruw yupaychapxäna. Lurat diosanakaruw alt’asipxäna. Ukhamasti taqi ukanakwa Josiasampi yanapirinakapampix t’unjapxäna. Wali ch’amänaw uk lurañaxa kunattix walja jaqinakaw ukar yupaychapxäna. Kunjamsa Josiasampi yanapirinakapampix t’unjasipki ukxa aka dibujonwa uñjasma.
Ukatxa, Josiasax 3 tatanakaruw Jehová Diosan utap askichapxañapatakix utt’ayäna. Markpachatwa qullqix apthapisïna ukat uka 3 tatanakaruw churasïna luräwinakat pagasiñapataki. Diosan utapa askichasipkän ukhaxa, Hilcías sat jilïr sacerdotewa Moisesan qillqata librop katjäna, Jehová Diosan kamachinakapanïnwa uka libroxa, nayrax ukax chhaqatänwa.
Josiasaru uka libro uñacht’ayapkäna ukhaxa, liyt’ayänwa. Uk ist’asaxa, Josiasax sänwa janirakis markax ukarjam sarnaqkitixä sasa. Wal llakisïna, ukatwa isipsa ch’iyjasïna, akan uñxataski ukhama. Ukat akham sänwa: ‘Jehová Diosax jiwasanakatak coleratawa, kunattix awkinakasaxa janiw aka libron qillqatäki uka kamachinakarjam sarnaqapkataynati’ sasa.
Uka juchanakasatxa Jehová Diosax kamachistanisa uk yatxatañapatakiw Josiasaxa Hilcías jilïr sacerdoter khitäna. Hulda sat warmir jiskt’iriw saräna, kunattix profetänwa. Jupax akham sasaw Josiasatakix Jehová Diosan arunakap yatiyäna: ‘Yaqha diosanakaru yupaychasin jan walinakampi phuqantapxta, Jerusalenampi taqpach markachirinakapampixa jan walt’añaruw puripxani. Ukampis jumaxa, Josías, askïki ukwa lurtaxa, ukat uka jan walt’äwixa jiwxäta uka qhipatwa jutani’ sasa.
2 Crónicas 34:1-28.
Jiskt’äwinaka
- ¿Qhawqha maranïna ukhasa Josiasar apnaqirit utt’ayapxäna, ukat paqallq mar apnaqxasaxa kamachänsa?
- ¿Aka nayrïr dibujon kunsa Josiasax luraski?
- Diosan utap askichsusipkäna ukhaxa, ¿kuns jilïr sacerdotex katjäna?
- ¿Josiasax kunatsa isip ch’iyjasïna?
- ¿Hulda sat warmixa kamsasas Josiasar Jehová Diosan arunakap yatiyayäna?
Yaqha jiskt’äwinakampi
- Liyt’añamawa 2 Crónicas 34:1-28.
¿Jan walt’äwin jilsupki uka wawanakax kuns Josiasan sarnaqäwipat yatiqasipxaspa? (2 Cró. 33:21-25; 34:1, 2; Sal. 27:10.)
Jehová Dios saparuki yupaychañatakixa, ¿Josiasax kunsa kimsaqallq mara apnaqkasax luräna, ukat tunka payan mara apnaqkasasa, tunka kimsaqallquni mara apnaqkasas kuns lurarakïna? (2 Cró. 34:3, 8.)
Josiasampi Hilcías sat jilïr sacerdotempixa yupaychañ utwa askichsupxäna, ¿kunsa jiwasanakax jupanakat yatiqasiraksna? (2 Cró. 34:9-13; Pro. 11:14; 1 Cor. 10:31.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn